Ա. Խանջեան հանդիսացաւ խորհրդահայ քաղաքական ու պետական այն ակնառու գործիչը, որ յանուն խորհրդային կարգերը Հայաստանին ու հայութեան պարտադրելու գաղափարաբանական ցնորքին՝ կոյր մոլուցքով պայքար մղեց Դաշնակցութեամբ ոգեղինացած ազգային մեր հիմնական արժէքներուն դէմ։ Իր այդ մոլորանքին համար Աղասի Խանջեան ծանրագոյն գին վճարեց նոյնինքն խորհրդային չարիքի կայսրութեան եւ վաղաժամօրէն հայոց նորագոյն պատմութեան անցաւ՝ իբրեւ առաջին նահատակը հայ բոլշեւիկ-համայնավարներու յեղափոխական յորձանքին, ցմրուր ճաշակելով նոյնինքն խորհրդահայ քաղաքական ու պետական միտքը գլխատելու ստալինեան եղեռնագործութեան։